Ego Dominicus, Dei gratia decanus Tornodorensis, notum facio cognitum fuisse in curia Tornodoria Comitisse, Odonem injuste querelam exercuisse adversus domum de Moris pro quibusdam possessionibus quas dicebat sui juris fuisse in finagio de Villenesse et de Moris. Fratres vero predicte domus de Moris, pacem ipsius habere cupientes, licet eos injuste vexaret, tamen XX solidos ei ex charitate dederunt, et omnem querelam quam adversus eos injuste exercuerat, in bona pace guerpivit, tam ipse quam uxor ejus nomine Emelina. Hoc totum laudavit Agnes, filia eorum, et sponsus ejus Hugo, et Colinus, filius Odonis, et filie ejus Rubuleia scilicet et Dameruns, datis eis pro laudatione quinque solidis. Testes: Mauricus, sacerdos de Parecio; Radulphus, sacerdos de Mariaco; Gaufridus, sacerdos de Die; Droco, cellerarius de Quinceio; Gaufridus, miles de Pascuo; Colonus, prepositus; Hachardus de Castellione; Gosduinus textor. Actum anno Domini MºCºLXXXºIXº.